Dôvodová správa

Všeobecná časť
	Navrhovaná právna úprava nadväzuje na nariadenie vlády Slovenskej republiky č. 377/1997 Z. z. o zavedení letného času v rokoch 1998 až 2001, ktoré  v roku 2001 stráca účinnosť.
	Predkladaný návrh vychádza zo zákona č. 54/1946 Zb. o letnom čase. Na základe uvedeného zákona je vláda splnomocnená, aby nariadením zaviedla odchýlku od stredoeurópskeho času letný čas a určila jeho začiatok a koniec.
	Režim zavádzania letného času sa vžil a osvedčil a uplatňuje sa aj v okolitých krajinách. Na úrovni Európskej únie bola prijatá Smernica 2000/84/ES Európskeho parlamentu a Rady Európskej únie  o úpravách týkajúcich sa letného času, ktorá v celom spoločenstve pevne stanovuje spoločný dátum a čas pre začiatok  a koniec obdobia letného času a  ktorej účelom je zabezpečenie správneho fungovania určitých odvetví, najmä dopravy, komunikácií a priemyslu. Preto je potrebné, aby aj v Slovenskej republike bolo určené obdobie začiatku a konca letného času rovnako ako je to ustanovené v Čl. 2 a 3 Smernice 2000/84/ES.
	Predkladaný návrh je v súlade s Čl. 20 Ústavy Slovenskej republiky, zákonom č. 54/1946 Zb. o letnom čase a ďalšími všeobecne záväznými právnymi predpismi. 
	Navrhovaná právna úprava je v súlade so Smernicou 2000/84/ES Európskeho parlamentu a Rady Európskej únie z 19. januára 2001 o úpravách týkajúcich sa letného času.
	Nariadenie nebude mať dopad  na štátny rozpočet, rozpočet obcí, na zamestnanosť ani tvorbu pracovných miest. 

Osobitná časť
	V § 1 návrhu nariadenia vlády sa určuje začiatok  a koniec letného času  v súlade so Smernicou 2000/84/ES Európskeho parlamentu a Rady Európskej únie z 19. januára 2001 o úpravách týkajúcich sa letného času.
§ 2  nariadenia vlády ustanovuje účinnosť tohto nariadenia.